CELEX: 62021TN0493
Language: bg
Date: 2021-08-06 00:00:00
Title: Дело T-493/21: Жалба, подадена на 6 август 2021 г. — Equinoccio-Compañía de Comercio Exterior/Комисия

8.11.2021   
            
            
               BG
            
            
               Официален вестник на Европейския съюз
            
            
               C 452/43
            
         
      Жалба, подадена на 6 август 2021 г. — Equinoccio-Compañía de Comercio Exterior/Комисия
      (Дело T-493/21)
      (2021/C 452/54)
      Език на производството: английски
      
         Страни
      
      
         Жалбоподател: Equinoccio-Compañía de Comercio Exterior, SL (Мадрид, Испания) (представители: R. Sciaudone и D. Luff, lawyers)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени приподписването от делегацията на Европейския съюз в Анкара на прекратяването на финансовата гаранция (наричано по-нататък „обжалваният акт“), посочено от турското Министерство на науката, промишлеността и технологиите — Главна дирекция ЕС и външни работи — Директорат Финансови програми на ЕС,
               
            
                  —
               
               
                  да осъди Комисията за заплати съдебните разноски.
               
            
         Основания и основни доводи
      
      Жалбоподателят изтъква пет основания в подкрепа на жалбата.
      
                  1.
               
               
                  Първо основание: нарушение задължението за полагане на грижа, на задължението за безпристрастност, на принципа на равни процесуални възможности и на член 78 от Финансовия регламент (1).
                  
                              —
                           
                           
                              С това основание се поддържа, че Комисията не е направила проверка на решението за прекратяване на гаранцията, прието от турските органи. Всъщност Комисията иска турските органи сами да проверят решението. Според жалбоподателя това поведение нарушава и член 78 от посочения Финансов регламент и член 82 от Делегиран регламент № 1268/2012 (2). Съгласно тези разпоредби разпоредителят с бюджетни кредити на ЕС би следвало сам да провери документите.
                           
                        
            
                  2.
               
               
                  Второ основание: нарушение на задължението за мотивиране.
                  
                              —
                           
                           
                              Жалбоподателят изтъква, че обжалваният акт не му предоставя достатъчно информация, за да може да провери дали актът е обоснован или има недостатък, въз основа на който може да бъде оспорен пред съда на Европейския съюз, и второ, за да позволи на същия този съд да осъществи контрол за неговата законосъобразност.
                           
                        
            
                  3.
               
               
                  Трето основание: нарушение на правото на изслушване.
                  
                              —
                           
                           
                              Жалбоподателят отбелязва, че не е участвал в административното производство, което Комисията е провела, за да прецени дали да даде инструкция на Европейската делегация в Анкара да приподпише прекратяването на финансовата гаранция.
                           
                        
            
                  4.
               
               
                  Четвърто основание: нарушение на принципа на пропорционалност.
                  
                              —
                           
                           
                              Твърди се, че Комисията е нарушила принципа на пропорционалност, като не е съпоставила искането на възложителя със сумите, дължими на жалбоподателя.
                           
                        
            
                  5.
               
               
                  Пето основание: явна грешка в преценката на условията за прекратяване на гаранцията.
                  
                              —
                           
                           
                              Според жалбоподателя обжалваното решение е опорочено от явна грешка в преценката на условията за прекратяване на гаранцията, свързани с твърдяното неизпълнение на договора за услуги.
                           
                        
            
         (1)  Регламент (ЕС, Евратом) № 966/2012 на Европейския парламент и на Съвета от 25 октомври 2012 относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ L 298, 2012 г., стp. 1).
      
         (2)  Делегиран регламент (ЕС) № 1268/2012 на Комисията от 29 октомври 2012 година относно правилата за прилагане на Регламент (ЕС, Евратом) № 966/2012 на Европейския парламент и на Съвета относно финансовите правила, приложими за общия бюджет на Съюза (ОВ L 362, 2012 г., стp. 1).